Þingræður haldnar á Alþingi Íslendinga



Svohljóðandi bréf hefur borist: „Reykjavík, 2. apríl 1984. Steingrímur J. Sigfússon, 4. þm. Norðurl. e., hefur ritað mér á þessa leið: „Þar sem ég er á förum til útlanda í opinberum erindum og get því ekki sinnt þingstörfum á næstunni leyfi ég mér með skírskotun til 138. gr. laga um kosningar til Alþingis að óska þess að l. varamaður Alþb. í Norðurl. e., Svanfríður Jónasdóttir kennari, Dalvík, taki sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í sameinuðu þingi rannsókn á kjörbréfi varamanns. Ingvar Gíslason, forseti Nd.“ Bréfi þessu fylgir kjörbréf Svanfríðar Jónasdóttur. Þá hefur borist svohljóðandi bréf: „Reykjavík, 2. apríl 1984. Þórarinn Sigurjónsson, 2. þm. Suðurl., hefur í dag ritað mér á þessa leið: „Þar sem ég er á förum til útlanda í opinberum erindum og mun ekki geta sinnt þingstörfum á næstunni leyfi ég mér með skírskotun til 138. gr. laga um kosningar til Alþingis að óska þess að 1. varamaður Framsfl. í Suðurlandskjördæmi, Böðvar Bragason, taki sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Ingvar Gíslason, forseti Nd.“ Þessu bréfi fylgir kjörbréf Böðvars Bragasonar. Enn fremur hefur borist svohljóðandi bréf: „Reykjavík, 2. apríl 1984. Friðrik Sophusson, 2. þm. Reykv., hefur ritað mér á þessa leið: „Þar sem ég er á förum til útlanda í opinberum erindum og mun ekki geta sinnt þingstörfum á næstunni leyfi ég mér með skírskotun til 138. gr. laga um kosningar til Alþingis að óska þess að vegna forfalla 2. varaþm. taki 3. varaþm. Sjálfstfl. í Reykjavík, Jón Magnússon, sæti á Alþingi í fjarveru minni.“ Þetta er yður hér með tilkynnt, herra forseti, með ósk um að fram fari í Sþ. rannsókn á kjörbréfi varamanns. Ingvar Gíslason, forseti Nd.“ Þessu bréfi fylgir kjörbréf Jóns Magnússonar. Enn fremur svohljóðandi bréf frá Guðmundi H. Garðarssyni: „Reykjavík, 28. mars 1984. Þar sem ég er á förum til útlanda á vegum Sölumiðstöðvar hraðfrystihúsanna og mun dveljast erlendis á næstu vikum get ég ekki tekið sæti á hv. Alþingi sem 2. varamaður Sjálfstfl. í Reykjavík. Virðingarfyllst, Guðmundur H. Garðarsson.“ Ég vil biðja hv. kjörbréfanefnd að taka kjörbréf þessi til athugunar. Á meðan verður fundinum frestað um 10 mínútur. - Fundarhlé.



Herra forseti. Kjörbréfanefnd hefur kannað kjörbréf fyrir Svanfríði Jónasdóttur kennara á Dalvík, sem er 1. varamaður Alþb. í Norðurl. e., en það er óskað eftir því að hún taki sæti á Alþingi í forföllum Steingríms J. Sigfússonar, 4. þm. Norðurl. e. Kjörbréfanefnd hefur ekkert fundið athugavert við þetta kjörbréf og leggur til að það sé samþykkt. Í öðru lagi hefur kjörbréfanefnd kannað kjörbréf fyrir Böðvar Bragason, sem er 1. varamaður Framsfl. í Suðurlandskjördæmi, en það er óskað eftir því að hann taki sæti á Alþingi í forföllum Þórarins Sigurjónssonar, 2. þm. Suðurl. Kjörbréfanefnd hefur ekki séð neitt athugavert við þetta kjörbréf og leggur til að það verði samþykkt. Í þriðja lagi hefur kjörbréfanefnd athugað kjörbréf fyrir Jón Magnússon, sem er 3. varaþm. Sjálfstfl. í Reykjavík, en þess er óskað að hann taki sæti á Alþingi í forföllum Friðriks Sophussonar, 2. þm. Reykv. Fyrir liggur bréf frá 2. varamanni þar sem hann lýsir því að hann geti ekki tekið sæti á Alþingi og 1. varamaður á þegar sæti á Alþingi. Kjörbréfanefnd hefur ekki fundið neitt athugavert við þetta kjörbréf og leggur til að það verði samþykkt.



Svanfríður Jónasdóttir og Jón Magnússon hafa unnið drengskaparheit að stjórnarskránni, Böðvar Bragason hefur áður setið á Alþingi. Ég býð þau öll velkomin til starfa.